Vanwyksvlei Juwele: September 2011
Ek was Ansie Burger, het saam met broer Schalk in '58 standerd 8 geskryf en is toe La Rochelle toe. In Grahamstad verder studeer en toe op verskillende plekke skoolgehou, 'n besigheid saam met 'n vennoot besit en tot aftrede 3 jaar gelede by Sanlam se hoofkantoor in Bellville gewerk.
Hierdie is 'n skitterende idee. En ek stem saam oor Facebook - het my deelname daar lankal gekanselleer. Dankie aan Van der Spuy en Annien.
Ek is op die geseënde ouderdom dat flitse van die voorjare gereeld by my opkom! Nie dat alles van daardie jare rooskleurig was nie, maar dit geld doodseker vir almal van ons, né?
Dink nou die dag aan ons 'uitspeel'-dae na onder andere Vosburg. Ook met uitskoponderrokke, selfs 'n hoepel of twee, agter op 'n lorrie! Nou voel dit vir my ek het full circle bereik, want Vosburg hou al vir die afgelope paar jaar hier in Stellenberg by ons kerkbazaar. Kom met 'n groot koel-lorrie en vleis, vleis, vleis! Hier in ons maksi-gemeente is die koopkrag en mense staan van vroeg af tou. So neem ek binnekort van Vosburg se sosaties na Oranjemund wanneer ek na my kinders gaan vir 'n week of twee.
Ek is al meer as 20 jaar op 'n solovlug en het twee pragtige getroude dogters met 4 kleinkinders tussen hulle. Toe albei dogters getroud is, het ek my nooiensvan teruggeneem. Daardie jare was dit baie maklik en het tien rand gekos!
Ek het so heimwee na die Zinnias in ons voortuin gehad dat ek 'n ruk gelede saad in die Williston Mall gekoop het en toe verlede somer in my klein meenthuistuintjie 'n pragtige drag gehad het. (Verlang niks na selonsrose nie!)
Ek lees getrou alles wat almal bydra.
Posted by VDS Brink at 10:02 AM No comments:
Ek het in 1966 St 8 in Vanwyksvlei geskryf, toe na Carnarvon vir 9 en 10. Vloot toe vir 'n jaar, Stellenbosch toe vir 'n jaar of wat, toe die swerfjare ( soos Poppie Nongwne),later getroud met Ingrid Cooper van Caledon , het twee dogters en 'n seun. Het al 12 keer verhuis van dorp!!!- die hele land vol.
Was meeste van my jare by Santam. Afgetree daar, en is nou by 'n Ingilse versekeraar vir die laaste stuk. Beplan om te werk tot ek omval, want niksdoen sal my dood verhaas - wanneer dit ookal moet wees.
Het eendag aan die "voete van Gamaliel" ( Pa Hannes) gaan sit, en al die grappe aangeteken wat hy altyd vertel het. Sal dit een of ander tyd vir julle stuur. Ek weet net nie hoe werk al hierdie megefters nie. Woon nou op Malmesbury waar hulle so lekker brrry - rol die erre.
My Pa het die stuk vertel van die koningshuis se besoek in SA in die laat 40's.
Malmesbury nooi hulle toe vir 'n funksie/dans en al die res. Die een prins dans toe met 'n boervrou wie haar erre so lekker kan rol . Vra hy vir haar:"Do you always roll your r's like this" - haar antwoord : " only when I dance on high heels".
Julle moet baie lag, dit hou mens jonk en gesond.
Ns. Van der Spuy, onthou jy die keer toe ek en James Easton jou Pa se geel Kewer "geleen", en handbriekspinne gaan doen het tydens die aanddiens .
Posted by VDS Brink at 12:14 AM No comments:
Jare gelede het elke gesin 'n geskenk gekry..dit iets wees soos 6 glase of teepot en 6 koppies
Ons het gekoop by J Gerber & Kie. By dames afdeling gaan staan jy met jou lysie voor die bree toonbank. Amanda Avenant agter die toonbank. Jy vra dan vir 'n zip en hoop die kleur pas by jou materiaal. Die materiaal is dan in roklengtes (3meter) gesny.
Die afdeling waar die kruideniersware is: Jy staan met jou lysie voor die bree hout toonbank. Theo Avenant staan geduldig met die boek oop en skryf wat jy nodig het. Agterna word alles op die lysie met tabak en pruimtwak en vuuthoutjies in 'n kartonboks gepak en agter op die bakkie gepak.
Die mans afdeling bestaan uit mans skoene (Baker) wat nie uitgepak in bokse was. Klere was in plastiese sakkies ook in rakke gepak. Eenkant was die velskoene.
Daar by die kruideniersware afdeling was so eenkant sulke glas hokkies waar daar lekkers in was, dit was sulke los lekkers. Daar word dan van koerant of huisgenoot papier sulke "cone" kardoesies gedraai en by onderpunt met 'n vernuftige knypdraai toe gemaak. Lekkers word bo ingegooi en dan so omgevou en toe gedruk.
By Max Kupfer en Kie (oom Hannes se winkel)het ons dieselfde goed gekoop. Ek dink sommer aan die sykouse wat ons in die winter moes dra. Die "hot chocolate" was bv die kleur wat gewild was. Beenlengte was in 30 /32 /34 / 36 duim lengte. Jy het baie langbeen en vandag is daar net 'n 30 duim kous. Kous dan net bo die knie.
Posted by VDS Brink at 5:07 AM No comments:
Mooi so Moempie en Annien! Net vinnig dagse - sal later meer bydra. Ek is 1965 weg van Vanwyksvlei -- weermag toe en toe het die lewe sy draaie met my gestap. Woon nou reeds 23 jaar in Waterkloof Glen , Pretoria. Nog steeds getroud met Memory en ons het twee dogters.
Een getroud , ander een swot nog. My broers Johan ( Stompie), Jan en Nico woon almal in die Kaap en sal seker binnekort van hulle laat hoor. Ons dreig nou al lank om Vanwyksvlei te besoek en ek dink dit sal nou binnekort gebeur.
Groete eers . Dankie Schalk vir die web-adres!
Posted by VDS Brink at 5:02 AM No comments:
Dit was `n lekker verrassing toe Annien my vanmiddag bel om van Vanwyksvlei se eie webtuiste te vertel. Wat `n wonderlike idee! Baie geluk aan Van der Spuy en Annien!
Ek het in 1958 Standerd 8 op Vanwyksvlei voltooi (Mnr. Krynauw was die skoolhoof) en vir my laaste twee jaar na die Hoër Jongenskool Paarl gegaan.
Het toe siviele ingenieurswese by Tukkies geswot en by die destydse Suid-Afrkaanse Spoorweë en Hawens in Port Elizabeth begin werk (het `n beurs by hulle gehad).
Daarna het ons na Bloemfontein verhuis toe ek `n betrekking by`n raadgewende ingenieursfirma aanvaar het. Ek het in 2000 by V3 Raadgewende Ingenieurs (waarvan ek `n medestigter in 1977 was) afgetree en tot 2010 vryskut raadgewende werk gedoen. Sedertdien probeer ons soveel van Suider-Afrika as moontlik met `n 4x4-voertuig en –karavaan sien en kan ek ook my passie vir fotografie uitleef. `n Ander lekker stokperdjie is om wyn te maak en ons trek nou al by ons sesde oesjaar!
Ek is getroud met Elgru Jonker (het haar op Vanwyksvlei by Marien Pieters ontmoet) en ons het drie seuns en `n dogter en tot ons teleurstelling net een kleinkind! Ons bly nou al 41 jaar op Bloemfontein en alle oud-Vanwyksvleiers wat hier deurry, is baie welkom om te kom inloer en selfs oor te slaap!
Ons was verlede jaar in April Vanwyksvlei toe en het die besoek baie positief ervaar. Ek sal by `n volgende geleentheid iets meer hieroor vertel en ook `n paar foto`s wys.
Dit was lekker om my niggie Soekie se bydrae te lees. Nou weet ek sommer waar sy haar bevind en sal ons `n plan moet maak om mekaar weer `n slag te sien!
Posted by VDS Brink at 4:55 AM No comments:
Van der Spuy en Annien, Baie dankie vir julle inisiatief. Ons waardeer dit.
Ek is getroud met Andre Goosen en is woonagtig in Durbanville, Kaapstad. Ek het 3 kinders en 6 kleinkinders. Ek stuur graag mettertyd my storie (s) en 'n foto.
Komaan ouens, laat hoor van julle!
Posted by VDS Brink at 4:50 AM No comments:
Die skooljaar 1962 en ek stap as jong, onervare onderwyser,vars van die Universiteit Stellenboch by Middelbare skool, Vanwyksvlei in.
Die mense,dorp en omgewing maak 'n onuitwisbare indruk op my en drie jaar lank word daar geslyp en gevorm sodat ek later hoogtes in die onderwys kon haal, maar Vanwyksvlei leef tot vandag toe nog helder in my gees.
Elke brokkie nuus van daardie kontrei en sy mense is sielsvoeding. Dankie Annien dat jy geskakel het, Leeukolk is in ons hart. VDSpuy, jou pa en ma was juwele wat ons onderwys-groei versnel het.